**ХУУЛЬ ТОГТООМЖИЙГ ХЭРЭГЖҮҮЛЭХТЭЙ**

**ХОЛБОГДОН ГАРАХ ЗАРДЛЫН ТООЦОО**

/ **Үндэсний их баяр наадмын тухай хуулийн шинэчилсэн найруулгын төсөл/**

УЛААНБААТАР ХОТ

2022 он

**АГУУЛГА**

**Нэг.Ерөнхий үндэслэл**

**Хоёр.Үндэсний их баяр наадмын тухай хуулийн шинэчилсэн найруулгын төсөл батлагдан гарснаар иргэнд үүсэх зардлын тооцоо:**

2.1.иргэний гүйцэтгэх үүргийг тогтоох;

2.2.цаг хугацаа болон гарч болох зардлыг тооцох;

2.3.тоон үзүүлэлтийг тооцох;

2.4.нийт дүнг тооцож гаргах;

2.5.хялбарчлах боломжийг шалгах.

**Гурав.Үндэсний их баяр наадмын тухай хуулийн шинэчилсэн найруулгын төсөл батлагдан гарснаар хуулийн этгээдэд үүсэх зардлын тооцоо:**

3.1.хуулийн этгээдийн гүйцэтгэх үүргийг тогтоох;

3.2.нэг бүрийн зардлыг тооцох;

3.3.тоон үзүүлэлтийг тооцох;

3.4.нийт зардлын дүнг тооцож гаргах;

3.5.хялбарчлах боломжийг шалгах;

3.6.нэмэлт зардлыг тооцох.

**Дөрөв.Үндэсний их баяр наадмын тухай хуулийн шинэчилсэн найруулгын төсөл батлагдан гарснаар төрийн байгууллагад үүсэх зардлын тооцоо:**

4.1.төрийн байгууллагад шинээр нэмэгдэж байгаа болон өргөжиж байгаа чиг үүргийг тогтоох;

4.2.уг чиг үүргийг хэрэгжүүлэхэд шаардлагатай хүний нөөцийг тодорхойлох;

4.3.гарах зардлыг тооцох;

4.4.зардлыг нэгтгэн тооцох;

4.5.хувилбарыг нягталж зардлыг бууруулах боломжийг эрэлхийлэх.

**ХУУЛИЙГ** **ХЭРЭГЖҮҮЛЭХТЭЙ ХОЛБОГДОН**

**ГАРАХ ЗАРДЛЫН ТООЦООНЫ ТАЙЛАН**

**НЭГ.ЕРӨНХИЙ ҮНДЭСЛЭЛ**

Хууль тогтоомжийн тухай хуулийн[[1]](#footnote-1) 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно” гэж заасны дагуу **Үндэсний их баяр наадмын** тухай хуулийн төслийн шинэчилсэн найруулгын төсөл батлагдсанаар уг хуулийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал” /цаашид “аргачлал” гэх/-ыг баримтлан зардлын тооцоог гаргав.

**Үндэсний их баяр наадмын** тухай хуулийн шинэчилсэн найруулгын төсөл батлагдсанаар уг хуулийг хэрэгжүүлэх иргэн, хуулийн этгээд, төрийн байгууллагад үүсэх зардал, ачааллыг тооцож, үүнийг хялбарчлах, бууруулах талаар санал боловсруулахад энэхүү тайлан чиглэгдэх болно.

Хуулийн төслийн зардлыг тооцохдоо бодит статистик болон хугацааг шууд ашиглах боломжгүй тохиолдолд аргачлалын 2.5.2, 4.4.2 дахь заалтуудыг тус тус үндэслэн адил төстэй ажил, үйлчилгээ байгаа эсэхийг судалж, баримжаалах авах зэргээр хугацаа, тохиолдлын тоо зэргийг тогтоосон болно.

**ХОЁР.ИРГЭНД ҮҮСЭХ ЗАРДАЛ**

Хуулийн төсөл батлагдсанаар иргэнд үүсэх зардлыг тооцоолохдоо дараахь дарааллыг баримтална. Үүнд:

* иргэний гүйцэтгэх үүргийг тогтоох
* цаг хугацаа болон гарч болох зардлыг тооцох
* тоон үзүүлэлтийг тооцох
* нийт дүнг тооцож гаргах
* хялбарчлах боломжийг шалгах

Аргачлалын дагуу иргэнд үүрэг болгосон зохицуулалт буюу хуулиар заавал биелүүлэх ёстой үйл ажиллагааг хуулийн төслөөс олж тогтоох учиртай.

**Үндэсний их баяр наадмын** тухай хуулийн төсөлд тусгаснаар хуулийн зорилго нь Үндэсний их баяр наадмыг улс орон даяар тэмдэглэн өнгөрүүлэх, Үндэсний их баяр наадмын хүрээнд үндэсний бөхийн барилдаан, сурын харваа, хурдан морины уралдаан, шагайн харвааг зохион байгуулах, цол, чимэг олгохтой холбогдсон харилцааг зохицуулахад оршино.

Өөрөөр хэлбэл, энэхүү хууль үндэсний их баяр наадмыг тэмдэглэн өнгөрүүлэх, тэр тусмаа бөх, хурдан морины уяач, сурын болон шагайн харваачийн эрх үүргийг тодорхойлсон байна.

Үндэсний их баяр наадмын тухай хуулийн шинэчилсэн найруулгын төсөлд иргэн буюу бөх, сурын болон шагайн харваач, хурдан морины уяачид үүрэг болгосон заалт хуулийн төсөлд ихээхэн тусгагдсан байна. Тухайлбал, хуулийн төслийн 14 дүгээр зүйлийн 14.5.2 дахь заалтад “Монгол Улсын стандартад нийцсэн бөхийн малгай, зодог шуудаг, гутал, хүлэг боолтыг өмсөж барилдах”, мөн зүйлийн 14.5.6 дахь заалтад “допингийн баталгаажуулах шинжилгээ хийлгэх бол уг шинжилгээний төлбөрийг төлөх”, мөн зүйлийн 14.7.8 дахь заалтад “уралдаанч хүүхдийг Үндэсний их баяр наадмын хурдан морины уралдаанд болон морины сунгаа, бэлтгэлийн үеийг хамруулсан нэг жилийн хугацаатай ослын даатгалд даатгуулсан байх” гэх зэрэг үүрэг болгосон заалтууд байна.

Эдгээр иргэнд үүрэг болгосон зохицуулалт нь тодорхой хэмжээний зардлыг иргэнд оногдуулахаар байна. Тухайлбал, бөхийн хэрэглэл болох зодог шуудаг дунджаар 350 000 төгрөг, малгай 55 000 төгрөг, гутал 500 000 төгрөг болдог байна. Иймд хуулийн дагуу шинээр батлагдах стандартын дагуу бөхийн эд хэрэглэлийг хийлгэхэд 1 бөхөөс дунджаар 1 сая орчим төгрөг гарахаар байна. Бөхийн энэ зардал нь шинээр батлагдах стандартад нийцсэн эд хэрэглэл буюу монгол гутал, зодог шуудаг, малгай хэрэглэж байгаа бөхийн хувьд гарахгүй болно.

Эд хэрэглэлийг 2-3 жилийн хугацаанд хэрэглэх тул жилд давтамжийн тоо-г 0.3 гэж тооцлоо.

Иймд жил тутамд стандартын дагуу бөхийн эд хэрэглэлийн зарцуулалтыг 300 000- 400 000 төгрөг байхаар тооцсон.

Харин хурдан морины уралдаанч хүүхдийн эд хэрэглэлд дунджаар жилд хамгаалалтын хувцас 250 000 төгрөг, хурдан морины амгаа, зуузай гэх зэрэгт 300 000 төгрөг, 1 жилийн ослын даатгалд 500 000 төгрөг байхаар тооцсон.

Эдгээрийн жилд нэг удаа хэрэглэх тул жилийн давтамжийг 1 гэж тооцсон болно.

Иймд жилд тутамд хурдан морь, уралдаанч хүүхдийн стандартын эд хэрэглэл хэрэглэхтэй холбоотой зардалд 1 200 000 төгрөг дунджаар гарахаар байна.

Харин сурын болон шагайн харвааны эд хэрэглэл нь тухайн үндэсний спортын одоо хэрэглэж байгаа хэмжээ, загвар хийцээр хийгдэх тул төдийлөн зардал гарахгүй болно.

Үндэсний их баяр наадамд барилдах бөх, сурын болон шагайн харваач, хурдан морины уяачид Үндэсний их баяр наадмын тухай хуулийн 19 дүгээр зүйлийн 19.1 дэх хэсэгт Энэ хуулийг болон ёс зүй, сахилга, хариуцлагын дүрмийг зөрчсөн гэм буруутай хүн, хуулийн этгээдэд Зөрчлийн тухай хуульд заасан хариуцлага оногдуулахаар заасан. Уг хуулийн төслийг даган боловсруулсан Зөрчлийн тухай хуульд нэмэлт оруулах тухай хуулийн төслийн 1 дүгээр зүйлд:

**1.Үндэсний бөх, сурын болон шагайн харваа, хурдан морины дүрмийг бөх, уяач, сурын болон шагайн харваач, дасгалжуулагч, эмч нь** зөрчсөн бол хүнийг таван зуун нэгжтэй тэнцэх хэмжээний төгрөгөөр торгоно.

**2.Үндэсний их баяр наадамд барилдах бөх, сурын харваачид допинг хэрэглэхийг зөвлөсөн, шаардсан, хэрэглүүлсэн бол дасгалжуулагч, эмч, дэвжээ, галын тэргүүнийг нэг мянган нэгжтэй тэнцэх хэмжээний төгрөгөөр торгоно.**

**3.Бөх, сурын харваач допинг хэрэглэсэн бол тухайн бөх, сурын харваачийг таван мянган нэгжтэй тэнцэх хэмжээний төгрөгөөр торгоно.**

**4.Хурдан морины уралдаанд унаач хүүхдэд болон бусад** хүүхдийн аюулгүй байдалд эрсдэлтэй нөхцөлийг үүсгэж, амь нас, эрүүл мэндэд хохирол учруулахуйц эд зүйл **хэрэглүүлсэн нь эрүүгийн хариуцлага хүлээлгэхээргүй бол учирсан хохирлыг нөхөн төлүүлж уяачийг хоёр мянган нэгжтэй тэнцэх хэмжээний төгрөгөөр торгоно.**

**5.Хурдан морины уралдааны бүртгэлд бүртгүүлээгүй морийг уралдуулсан бол уралдуулсан хүнийг хоёр мянган нэгжтэй тэнцэх хэмжээний төгрөгөөр торгоно.” гэж заасны дагуу зөрчил гаргасан тохиолдолд торгуулийн арга хэмжээ ногдохоор байна.**

**Энэхүү торгууль нь зөрчлийн үйлдлээсээ хамаарч хувь хүнд 500 000- 2 000 000 төгрөгийн хооронд байна.**

Гэхдээ тухайн зөрчлийн үйлдэл торгуультай холбоотойгоор зардлыг иргэнд тооцох боломжгүй юм.

**ГУРАВ. ХУУЛИЙН ЭТГЭЭДЭД ҮҮСЭХ ЗАРДЛЫН ТООЦОО**

Энэ хэсэгт Үндэсний их баяр наадмын тухай хуулийн шинэчилсэн найруулгын төсөл батлагдсанаар хуулийн этгээдийн эрхлэх үйл ажиллагаатай холбоотой зардал гарахгүй болно.

Ийнхүү үүсэх зардлыг Засгийн газрын 2016 оны 59 дүгээр тогтоолын дөрөвдүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ын 2 дугаар зүйлийн 2.1 дэх хэсэгт заасны дагуу дараах үе шаттайгаар тооцоолно.

Үүнд:

* хуулийн этгээдийн гүйцэтгэх үүргийг тогтоох
* нэг бүрийн зардлыг тооцох
* тоон үзүүлэлтийг тооцох
* нийт зардлын дүнг тооцож гаргах
* хялбарчлах боломжийг шалгах
* нэмэлт зардлыг тооцох

**Хуулийн этгээдийн гүйцэтгэх үүргийг тогтоох:**

Засгийн газрын 2019 оны 59 дүгээр тогтоолын 4 дүгээр хавсралтаар батлагдсан “ Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ын 2.2-т “ Хуулийн этгээдийн хувьд хууль тогтоомжид заасан үүргийг гүйцэтгэхтэй холбогдуулан гарах **мөнгөн зардлыг** тооцно.” гэж заасан.

Үндэсний их баяр наадмын тухай хуулийн төслийн хүрээнд хуулийн этгээдэд ямар нэг үүргийг шинээр бий болгоогүй тул үүрэгтэй холбоотой тусгайлсан зардал гарахгүй болно. Өөрөөр хэлбэл Үндэсний их баяр наадмын тухай хуулийн шинэчилсэн найруулгын төсөл батлагдсанаар хуулийн этгээдийн эрхлэх үйл ажиллагаатай холбоотой зардал гарахгүй болно.

Дээрх аргачлал нь энэ тохиолдолд хэрэглэгдэхгүй болно.

Харин тухайн хуулийн этгээдийн нэр дээр барилдаж байгаа, уралдаж байгаа хурдан морь, сурын болон шагайн харваачийн эд хэрэглэлийг хуулийн дагуу батлагдсан стандартад нийцүүлэхэд өмнөх бүлэгт тодорхойлсон иргэн (бөх, сурын болон шагайн харваач, хурдан морины уяач)-ийн нэгэн адил зардал гарна.

Түүнчлэн тухайн бөх, сурын харваач улсын баяр наадамд допинг хэрэглэсэн нь тогтоогдсон, хуульд болон дүрэмд заасан үүргээ биелүүлээгүй тохиолдолд тухайн дэвжээ, дасгалжуулагчид Зөрчлийн тухай хуульд нэмэлт оруулах тухай хуулийн төсөлд заасан торгуулийн арга хэмжээ авахаар заасан.

Энэ хэсэгт мөн хуулийн этгээдэд үүсэх мөнгөн зардлыг тогтоох боломжгүй юм.

Тухайлбал, Үндэсний их баяр наадмын тухай хуулийн төслийн Мөн л иргэнд үүсэх зардал хэсэгт дурдсаны дагуу Зөрчлийн тухай хуулийн шинэчилсэн найруулгын төслийн үзэл баримтлал, хуулийн төсөлд тусгасны дагуу энэ төрлийн зөрчилд тооцох үйлдлийг шинээр оруулж ирсэн бөгөөд Зөрчлийн тухай хуульд нэмэлт оруулах тухай хуулийн төслийн 1 дүгээр зүйлд дараах агуулгаар оруулсан байна. Үүнд:

**1.Үндэсний бөх, сурын болон шагайн харваа, хурдан морины дүрмийг бөх, уяач, сурын болон шагайн харваач, дасгалжуулагч, эмч нь** зөрчсөн бол хүнийг таван зуун нэгжтэй тэнцэх хэмжээний төгрөгөөр торгоно.

**2.Үндэсний их баяр наадамд барилдах бөх, сурын харваачид допинг хэрэглэхийг зөвлөсөн, шаардсан, хэрэглүүлсэн бол дасгалжуулагч, эмч, дэвжээ, галын тэргүүнийг нэг мянган нэгжтэй тэнцэх хэмжээний төгрөгөөр торгоно.**

**3.Бөх, сурын харваач допинг хэрэглэсэн бол тухайн бөх, сурын харваачийг таван мянган нэгжтэй тэнцэх хэмжээний төгрөгөөр торгоно.**

**4.Хурдан морины уралдаанд унаач хүүхдэд болон бусад** хүүхдийн аюулгүй байдалд эрсдэлтэй нөхцөлийг үүсгэж, амь нас, эрүүл мэндэд хохирол учруулахуйц эд зүйл **хэрэглүүлсэн нь эрүүгийн хариуцлага хүлээлгэхээргүй бол учирсан хохирлыг нөхөн төлүүлж уяачийг хоёр мянган нэгжтэй тэнцэх хэмжээний төгрөгөөр торгоно.**

**5.Хурдан морины уралдааны бүртгэлд бүртгүүлээгүй морийг уралдуулсан бол уралдуулсан хүнийг хоёр мянган нэгжтэй тэнцэх хэмжээний төгрөгөөр торгоно.”**

Иймд хуулийн этгээдэд зардал нэмэгдэх боломжгүй, зарим төрлийн зөрчлийн оногдуулах шийтгэлийг шинээр оруулсан, (тухайлбал, төрийн албан хаагчийн хууль ёсны шаардлагыг биелүүлэх, соёлын өвийг хамгаалах тухай хууль зөрчих зөрчилд оногдуулах торгуулийн шийтгэлийн хэмжээг нэмэгдүүлсэн) боловч энэ нь зөвхөн хууль зөрчсөн тохиолдолд үүсэх мөнгөн шийтгэл тул энэ тохиолдолд нэг жилд үүсэх зардал гэж үзэж боломжгүй болно.

Иймд хуулийн этгээдэд ямар нэгэн мөнгөн зардал бий болохооргүй байна.

**ДӨРӨВ.УЛСЫН ТӨСӨВТ ҮҮСЭХ ЗАРДЛЫН ТООЦОО**

**3.2.Хүний нөөцийн хэрэгцээг тооцох**

Хуулийн төсөлд төрийн байгууллагад тодорхой хэмжээгээр үүрэг нэмэгдүүлсэн, үүнтэй холбогдуулан тодорхой мөнгөн зардал бий болж болзошгүй зохицуулалт тусгагдсан байх тул төрд үүсэх зардлыг Засгийн газрын 2016 оны 59 дүгээр тогтоолын дөрөвдүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал”-ын 2 дугаар зүйлийн 2.1 дэх хэсэгт заасны дагуу дараах үе шаттайгаар тооцоолно. Үүнд:

4.1.төрийн байгууллагын гүйцэтгэх үүрэг буюу ажил үйлчилгээг тодорхойлох;

4.2. уг чиг үүргийг гүйцэтгэх хүний нөөцийг тодорхойлох;

4.3. гарах зардлыг тооцох;

4.4. зардлыг нэгтгэн тооцох;

4.5. хувилбарыг нягталж, үр дүнг танилцуулах.

Энэ шатанд төрийн байгууллагын ажил үйлчилгээг хэрэгжүүлэхэд зарцуулах хугацаа болон жилд гүйцэтгэх тоо буюу тохиолдлын тоо, түүнийг хэрэгжүүлэхэд шаардагдах нийт ажлын цаг гэсэн 3 үзүүлэлтийг гаргана..

**Хуулийн төсөл дэх төрийн байгууллагын гүйцэтгэх үүрэг /ажил үйлчилгээ/, түүний агуулгыг тодорхойлбол:**

|  |
| --- |
| 8.1.Зохион байгуулах хорооны саналыг үндэслэн бөх, сурын болон шагайн харваачидболон энэ хуулийн 10.4-т заасан амжилтыг харгалзан гаргасан зохион байгуулах хорооны саналыг үндэслэн уяачид үндэсний спортын төрлөөр улсын цолны батламжийг Монгол Улсын Ерөнхийлөгч олгоно. |

Хүчин төгөлдөр үйлчилж байгаа хуулиар Монгол Улсын Ерөнхийлөгч зарлиг гаргаж үндэсний бөхийн, үндэсний харваачийн цолыг улсын баяр наадам дээр шууд олгохоор заасны өөрчилж Монгол Улсын Ерөнхийлөгчөөс батламж олгохоор, допингийн шинжилгээний хариуг үндэслэн зарлиг гаргахаар тусгасан.

|  |
| --- |
| 8.5.Энэ хуулийн 10.5, 10.6-д заасан амжилт, тухайн үндэсний спортын холбооны саналыг үндэслэн гаргасан аймаг, сумын баяр наадмыг зохион байгуулах хорооны саналыг үндэслэн уяачид аймаг, дүүрэг, сумын Засаг дарга, аймгийн баяр наадмыг зохион байгуулах хорооны саналыг үндэслэн шагайн харваачид спортын төрлөөр аймгийн цолыг аймгийн Засаг дарга олгоно. |

Улс, аймаг, сумын баяр наадамд үндэсний бөх, сурын харваач, хурдан морины уяачид цол олгохоор одоо хүчин төгөлдөр мөрдөж байгаа хуульд заасан бол улсын баяр наадмаар түрүүлсэн шагайн харвааны багт Монгол Улсын Ерөнхийлөгч, аймаг, сумын баяр наадамд түрүүлсэн шагайн харвааны багт тухайн засаг захиргааны нэгжийн Засаг дарга цол олгохоор тусгасан. Энэ цол, бай шагналын зардал төрийн байгууллагад оногдохоор байна.

|  |
| --- |
| 10.14.Энэ зүйлийн 10.12-т заасан бүртгэлийн явц болон бүртгүүлсэн морины талаарх мэдээллийг олон нийтийн хэвлэл мэдээллийн хэрэгсэл болон цахим хэлбэрээр ил тод нээлттэй явуулна. |

Улсын баяр наадамд уралдах хурдан морины бүртгэлд бүртгүүлсэн морины мэдээллийг олон нийтэд нээлттэй ил тод байлгах хүрээнд хэвлэл мэдээллийн хэрэгслээр болон төрийн байгууллагын цахим хаягаар нийтэд хүргэхээр байна.

|  |
| --- |
| 13.1.Үндэсний их баяр наадмын үндэсний бөх, сурын болон шагайн харваа, хурдан морины уяачийн эд хэрэглэл, уралдаанч хүүхдийн хувцас, морины хэрэгсэлд тавигдах стандартыг биеийн тамир, спортын асуудал эрхэлсэн төрийн захиргааны байгууллага холбогдох үндэсний спортын холбооны саналыг үндэслэн боловсруулж, үндэсний стандартчилал, техникийн зохицуулалтын асуудал хариуцсан төрийн захиргааны байгууллага батална. |

Үндэсний их баяр наадмын үндэсний бөх, сурын болон шагайн харваа, хурдан морины уяачийн эд хэрэглэл, уралдаанч хүүхдийн хувцас, морины хэрэгсэлд тавигдах стандартыг биеийн тамир, спортын асуудал эрхэлсэн төрийн захиргааны байгууллага боловсруулахтай холбоотой зардал гарахаар байна.

Гэхдээ энэхүү зардал тухайн боловсруулах төрийн байгууллагын албан хаагчийн өдөр тутмын үүрэгт орж явах бөгөөд стандарт боловсруулахтай холбоотойгоор судалгаа хийх нэмэлт зардал гарч болзошгүй.

|  |
| --- |
| 14.2.Энэ хуулийн 9.1-д заасан бөхийн барилдаанд дөрөв, түүнээс дээш давсан бөх, 11.2-т заасан үндэсний сурын харвааны эрэгтэй болон эмэгтэй тус бүр эхний найман байр эзэлсэн харваачдаас допингийн шинжилгээ авна. |

Одоо мөрдөж байгаа Үндэсний их баяр наадмын тухай хуулиар шөвгийн 16 бөх, эхний таван байрт орсон сурын харваачаас допингийн шинжилгээг авахаар заасан бол хуулийн төслөөр 4 давсан бөх, эхний 8 байрт орсон сурын харваачийг допингийн шинжилгээнд оруулахаар заасан байна.

Энэ нь 512, эсхүл 1024 бөх барилдахаас хамаарах 32-64 бөх, эрэгтэй, эмэгтэй тус бүр 3 буюу нийт 6 харваачийн допингийн шинжилгээний зардал тус тус нэмэгдэхээр байна.

Уг шинжилгээний зардал нь нэг хүнд 1 766 000 төгрөг буюу нийт нэмэгдэх 16 бөх, 6 харваачийн тоогоор тооцоход 38 852 000 төгрөг 1 жилд зарцуулагдахаар байна.

Хуулийн төсөлд төрийн байгууллагад үүсэж болох дээр дурдсан зохицуулалт шинээр тусгагдсан байна.

Зөрчлийн тухай хуульд оруулах нэмэлтийг хэрэгжүүлэхтэй эрх бүхий этгээд, түүнийг хэрэгжүүлэх нарийвчилсан үйл ажиллагааны дарааллыг Зөрчил шалган шийдвэрлэх тухай хуулиар зохицуулдаг. Зөрчлийн тухай хууль, Зөрчил шалган шийдвэрлэх тухай хууль харилцан уялдаатай хэрэгжих юм.

Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслөөр Зөрчлийн тухай хуульд шинээр оруулж байгаа зөрчлийг хянан шийдвэрлэх улсын байцаагчийн эрх хэмжээ болон цагдаагийн алба хаагчид оруулсан тул тэдгээрийн ажил үүргийн хуваарь нэмэгдэхээр байна. Энэ нэмэлт зардал болохгүй.

**ТАВ. ДҮГНЭЛТ, САНАЛ**

Хууль тогтоомжийн тухай хуулийн[[2]](#footnote-2) 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно” гэж заасны дагуу Үндэсний их баяр наадмын тухай хуулийн шинэчилсэн найруулгын төсөл батлагдсанаар уг хуулийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал” /цаашид “аргачлал” гэх/-ыг баримтлан зардлын тооцоог гаргалаа.

Аливаа шинээр батлагдаж байгаа хуулийн төсөл ямар нэг байдлаар тодорхой хэмжээний зардлыг бий болгодог гэж үздэг. Үндэсний их баяр наадмын тухай хуулийн төслийг хэрэгжүүлэхэд энэ судалгаанд дурдсан тохиолдолд иргэн, хуулийн этгээдэд зардал гарахаар байна.

Тухайлбал, дагах хуулийн төсөл болох Зөрчлийн тухай хуульд нэмэлт оруулах тухай хуулийн төсөлд заасан зөрчлийн үйлдсэн тохиолдолд л хуулийн хариуцлага буюу тус хуульд заасан торгох шийтгэлийг эрх бүхий этгээдээс оногдуулах зохицуулалттай. Нэг жилд иргэдээс ийм хэмжээний зөрчил гаргана, тэр хэмжээний төгрөгөөр торгоно гэдгийн урьдчилан тооцоолж, түүнийг иргэнд үүсэх зардал гэж хэлэх ямар ч боломжгүй билээ.

Харин хуулийн төсөлд заасан стандартад нийцүүлэхтэй холбоотой зардал иргэн, хуулийн этгээдэд гарч болзошгүй байна. Энэ нь дунджаар 1 бөхөд жилд 300 000-400 000 төгрөг, уяачид 1 200 000 төгрөг, сурын болон шагайн харваачид 300 000 төгрөг болохоор байна.

Иймд хуулийн төсөл батлагдсанаар иргэн болон хуулийн этгээдэд дээр дурдсан тодорхой хэмжээний зардал бий болохоор байна

Хуулийн төсөлд төрийн байгууллагад үүсэж болох дээр дурдсан зохицуулалт шинээр тусгагдсан байна.

Энэ стандартыг батлуулахтай холбоотой судалгааны зардал болох дунджаар 10 000 000 төгрөг нэг удаагийн, допингийн шинжилгээг авахтай холбоотой 38 852 000 төгрөгийн зардал жилд гарахаар байна.

Харин Зөрчлийн тухай хуулийг хэрэгжүүлэх эрх бүхий этгээд, түүнийг хэрэгжүүлэх нарийвчилсан үйл ажиллагааны дарааллыг Зөрчил шалган шийдвэрлэх тухай хуулиар зохицуулдаг. Зөрчлийн тухай хууль, Зөрчил шалган шийдвэрлэх тухай хууль харилцан уялдаатай хэрэгжих юм.

Иймд Зөрчлийн тухай хуульд оруулсан нэмэлттэй холбоотой зохицуулалтыг Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийг хэрэгжүүлэхтэй холбогдон гарах зардлын тооцоог илрэн гарах юм.

-----оОо------

1. “Төрийн мэдээлэл” эмхтгэлийн 2015 оны 7 дугаар сарын 03-ны өдрийн 25 дугаарт нийтлэгдсэн [↑](#footnote-ref-1)
2. “Төрийн мэдээлэл” эмхтгэлийн 2015 оны 7 дугаар сарын 03-ны өдрийн 25 дугаарт нийтлэгдсэн [↑](#footnote-ref-2)